Ezio Loik

**Ezio Loik** (* 26. September 1919 in Fiume; † 4. Mai 1949 in Superga) weer en italieensch Footballspeler. As Deel vun de berühmt Mannschap vun den *[[Grande Torino]]* hett he fiev Mal die italieensch Meesterschap wunnen un hett ok negen Mal in de Natschonalmannschap speelt. 

## Karriere
Ezio Loik, boren 1919 in Fiume, dat dormals italieensch Provinz weer, fung dat Footballspelen bi den Vereen US Fiumana an. In de Serie C 1936/37 keem he up 41 Ligaspelen, in de 12 Doren scheeten dee. Nah dit een Johr hett de Middfeldspeler Loik sien Heimatvereen verlaaten un sück den AC Mailand anslooten. För *Milan* hett Loik tüschen 1937 un 1940 insgesamt 53 Spelen in de Serie A maakt un dorbi teihn Doren schaaten. Nah dree Johr in Mailand is Ezio Loik in‘n Sommer 1940 to’n AC Venedig wesselt, wo he de spoodriekst Phase överhoopt in de Vereenshistorie mit gestalten dee. Gegen den AS Rom hett sück de Mannschap um den jungen Valentino Mazzola in de Coppa Italia 1940/41 den Titel haalt, nahdem man in en Wedderholungsspeel dör en Door vun Ezio Loik mit 1:0 wunnen harr. Bannig spoodriek verleep ok de tweet Saison vun Loik in den Ligabedriev in Venedig. Mit den darten Platz in de Serie A 1941/42 reck man in disse Speeltiet de bit hüüd beste Platzeeren in de hööchste italieensch Footballliga. 

Nah dat Enn’n vun de Saison 1941/42 hett Loik en Verdrag bi den amteeren Viezmeester AC Turin ünnerschreven. Bi *Torino* weer Loik in den folgend Johren entscheeidend bedeeligt an den Upbau vun de Grande Torino, de dormals mit Afstand best Vereensmannschap vun Italien. De Grande Torino um Akteure as Störmerstar Valentino Mazzola, Afwehrspeler Mario Rigamonti oder Flögelstörmer Romeo Menti hett den italieenschen Football vun de utgahnd 1940er Johren bestimmt un hett tüschen 1943 un 1949 fiefmal nahnanner de Footballmeesterscvhap in Italien haalt, blots ünnerbraken dör den Tweeten Weltkrieg, de den Speelbedriev ünnerbraaken hett. Ezio Loik weer dorbi Stammspeler in de groot Manschap vun den AC Turin. He keem tüschen 1942 un 1949 up 176 Ligaspelen mit 70 Doren in dat Trikot vun de *Granata*. He weer ok dorbi, as sück de AC Turin in de Saison 1942/43 mit en 4:0 gegen sien olt Vereen, den AC Venedig, den Titel vun den italieenschen Pokalwinner halen dee. In de groot Tiet vun den AC Turin fallen ok de negen Lännerspelen, de Ezio Loik in de Johren 1942 bit 1949 maakt hett. In disse negen Partien hett Loik veer Doren schaaten. 

An‘n 4. Mai 1949 gung de Siegesserie vun den AC Turin mit een Slagg to Enn’n. Nahdem man sück dör en Remis gegen den AS Bari all vör de Tiet de Meesterschap in de Serie A 1948/49&nbsp;– den fieften Titel in Reeg&nbsp;– sekert harr, hett Präsident Ferruccio Novo en Fründschapsspeel in dat portugiesch Lissabon afmaakt. Bi den Rückfloog hett de Pilot sien Floogtüüch bi starken Nevel an den Turiner Huusbarg Superga stüürt, wo dat an de Basilikata utnannerfleegen dee. All Insassen keemen dorbi to Dood, dorünner ok de gesamte Mannschap vun den AC Turin. Ok Ezio Loik weer ünner de Dooden, he wurr 29 Johr olt. Nah den Floogtüüchafstört vun Superga weer de groot Tiet vun den AC Turin vorbi. De Vereen is kien teihn Johr later in de Serie B afsteegen un kunn sietdem blots noch een Mal italieensch Footballmeester wurrn.

## Weblinks
* Indrag bi weltfußball.de
* Profil vun den Speler (italieensch)
* List vun Lännerspelen (italieensch)